
A reziliencia megjelenése az óvodáskori mesékben

Az ember élete során bármikor kerülhet váratlan, nehéz helyzetbe, felfordulhat egyik pillanatról a másikra az életünk. A traumákkal, nehézségekkel szembeni rugalmas ellenálló képességet rezilienciának nevezzük. A reziliencia elemei a mesékben is megjelenhetnek, a mesék pedig az óvodai nevelés mindennapos részei. A manapság népszerű óvodai mesékről és a bennük megjelenő rezilienciáról azonban nincsenek friss kutatások.
Kádár Annamária vallja, hogy ha egy szülő szeretné, hogy a gyermeke reziliens legyen, akkor olvasson neki minél többet. A mese által a gyermek iránytűt kap a saját belső világához, érzelmei kavalkádjában való boldoguláshoz. A mesék középpontjában mindig valamilyen probléma, kihívás áll és azt mutatja meg a gyermeknek, hogy ebből van kiút a fejlődés által. A mese mágikus úton készíti fel a gyermeket a felnőtté válásra, az apróbb próbatételek által megtanítja, hogy a problémák leküzdhetőek.
A kutatás célja volt összegyűjteni a budapesti óvodák pedagógusainak és gyermekeinek kedvenc meséit, megvizsgálni, hogyan jelennek meg a népmesékben és műmesékben a reziliencia külső és belső tényezői. Az adatgyűjtéshez minden 10. budapesti óvoda felkeresésre került, összesen 29 óvodából érkeztek válaszok az óvodapedagógusok és gyerekek kedvenc meséiről.
A 7 legkedveltebb mese A kiskakas gyémánt félkrajcárja, A vajaspánkó, Mazsola és Tádé, Sün Balázs, Az ezüst hegedű, A kóró és a kismadár, valamint A három pillangó lett.
A tartalomelemzést a 25 itemes Connor - Davidson (CD-RISC) reziliencia skála magyar adaptációjának és a szakirodalmakból megismert reziliencia elemek segítségével végeztem. A legnépszerűbb mesék 57%-a műmese, míg 43%-a népmese volt. A tartalomelemzés során a reziliencia belső, protektív tényezői jelentek meg nagyobb arányban, mint például az önhatékonyság, az optimizmus, remény, kitartás, alkalmazkodóképesség. A külső protektív tényezők közül a család és a barátok támogatása jelent meg leggyakrabban. Összességében elmondható, hogy a ma népszerű mesékben a mesehősök belső erőire helyeződik inkább a hangsúly, ezáltal a hallgatóságnak azt közvetítve, hogy mindannyiunkban van egy bátor kiskakas vagy egy önálló Sün Balázs.

